Jesper Petersen (SF), 2010-05-06:
I SF går vi ind for en lige og ordentlig beskatning af løn, hvad enten den udbetales i form af penge, goder eller andet.
Jeg vil give forslagsstillerne ret i, at multimedieskatten absolut ikke er uproblematisk i sin indretning, og at en ordning, som kræver så lang en vejledning, heller ikke er så nem at administrere.
Men grundlæggende set
Tildelingen af den slags goder, frynsegoder og arbejdsredskaber, som man så kan bruge i stedet for selv at skulle anskaffe sig dem, er jo typisk noget, som alene kommer folk på arbejdsmarkedet til gode, og som også typisk især uddeles i de højere lønnede dele af det private arbejdsmarked.
Når man opgør ligestillingsredegørelser i forhold til uddeling af frynsegoder i Danmark, er det også noget, som man kan se har en ligestillingsmæssig skæv vinkel, og at det først og fremmest er mænd, der får dem og har gavn af dem.
Så det er klart, at multimedier, der stilles til rådighed for medarbejdere, og hvor de kan bruge dem i stedet for selv at skulle betale sig til telefon, computer, internetopkobling, eller hvad det måtte være, selvfølgelig skal beskattes på en rimelig måde.
Forslaget opremser nogle konkrete problemer, som forslagsstillerne så ikke kommer med nogle konkrete løsninger på, og det synes jeg egentlig var en mere farbar vej end forslaget her, men det er selvfølgelig helt o.k., at man tager det op.
Det er altså den ene årsag til, at vi må være afvisende over for beslutningsforslaget.
Den anden årsag er finansieringen, hvor De Radikale vil finansiere afskaffelsen ved hjælp af bedre ligning.
Jeg synes, det er helt rigtigt påpeget, og det er korrekt, at ligningen i SKAT i dag er alt for svag, og der kan afgjort skaffes flere indtægter ved at gøre den bedre, ikke mindst over for virksomheder kan den blive langt bedre.
Der foregår stadig skatteunddragelse på en lang række punkter, og regeringen har vel nærmest indført nogle græske principper for, hvordan man behandler skattevæsenet her i landet, altså at der er konstante nedskæringer på skattevæsenet, og det har selvfølgelig konsekvenser i form af ringere ligning.
Der er penge at hente der, er vi fuldstændig overbeviste om.
Der er vi enige med De Radikale.
Vi har selv foreslået, at der skal være bedre ligning og ansættes flere folk i SKAT, men mener, at midlerne fra den bedre ligning skal bruges til at sænke indkomstskatten ved at øge beskæftigelsesfradraget.
Vi vil også gerne kunne hæve pensionstillægget.
Det er simpelt hen elementer i vores skatteudspil, »Fair forandring«, at pengene, der kan komme ind fra en bedre ligning, bl.a. skal bruges på de ting, og derfor kan de ikke også bruges på at afskaffe multimedieskatten.
Pengene kan jo kun bruges en gang.
Vi vil gerne være med til at se på, om der er helt urimelige tilfælde af opkrævning af multimedieskatten og eksempler på, at administrationen kan gøres bedre.
Der er allerede lavet forskellige tilretninger af administrationen.
Vi er oppe på at have en meget, meget lang vejledning.
Jeg står med den her, og den er jo efterhånden et digert værk, der vejleder i, hvordan man skal fortælle borgere og virksomheder om multimedieskatten, hvordan den skal opkræves, hvornår der er undtagelser, og hvornår der ikke er, men der kan givetvis laves endnu flere forbedringer både af administrationen og kontrollen af det, og det vil vi gerne være med til.
Hvis administrationen kan gøres enklere og nogle urimelige tilfælde kan undgås, er vi med, men det ændrer ikke på, at vi mener, der skal være en rimelig beskatning af goder, man har rådighed over, og som stilles til rådighed fra arbejdsgiveren.
Med de kommentarer kan vi altså ikke støtte beslutningsforslaget.